Parchetul European (EPPO), instituție condusă de Laura Codruța Kovesi, a început o investigație mamut în Germania!
Parchetul European (EPPO) din Köln (Germania) a adus acuzații împotriva a cinci membri ai unui grup de crimă organizată, suspectați de o schemă de fraudă la scară largă în domeniul TVA privind comerțul internațional cu peste 10 000 de mașini. Acesta este primul rechizitoriu din anchetă, cu numele de cod "Huracán (Uragan)", transmis Tribunalului Regional din Düsseldorf.
Cei cinci au fost arestați la 14 iunie 2023 în timpul unei intervenții care a presupus peste 450 de percheziții în șapte țări (Belgia, Germania, Ungaria, Italia, Țările de Jos, Portugalia și Spania). Doi dintre cei cinci suspecți rămân în prezent în detenție. Patru din cei cinci suspecți au recunoscut deja majoritatea infracțiunilor. Puteți citi mai multe despre schema lor criminală în comunicatul nostru de presă anterior.
Se estimează că peste 10 000 de mașini au fost vândute folosind schema lor frauduloasă și, în total, peste 60 de persoane sunt suspectate că au participat la grupul organizat sau că au sprijinit principalii suspecți, care au fost acum inculpați. Între 2017 și iunie 2023, au reușit să genereze o cifră de afaceri frauduloasă totală de peste 190 de milioane de euro și au creat pierderi de TVA de 53,7 milioane de euro.
Aproximativ 90 din cele 130 de mașini care au fost confiscate în iunie 2023 au fost deja vândute, în vederea recuperării prejudiciului financiar. Alte bunuri confiscate includ bunuri imobiliare și 2 milioane de euro în numerar.
Dacă vor fi găsiți vinovați, ei riscă pedepse de câțiva ani de închisoare fiecare.
EPPO este parchetul independent al Uniunii Europene și este responsabil de investigarea, urmărirea penală și judecarea infracțiunilor împotriva intereselor financiare ale UE.